大雪追和退之辛卯年雪韻
作者：喻良能
朝代：宋

paragraphs: 太皞亦已至，玄冥猶未歸。
茫茫天壤間，浪闊銀山圍。
玉龍橫梅度，皓鶴漫空飛。
白帝有所適，飄飄揚旌旂。
從者一何繁，縞席仍練衣。
招邀姑射仙，逢迎廣寒妃。
祥耶時令耶，疇能測天機。
饑人凍欲死，賞玩理則非。
安得萬裘褐，寒者或庶幾。
願言均此惠，不知身賤微。